V. Novotný, poslanec: (2009-03-11):
Musím povedať, že keď som si prečítal program tejto schôdze, najprv ten úvodný, s troma bodmi a potom už ten definitívny, ktorý sme schvaľovali včera na začiatku rokovania, tak ma milo potešilo, že aj rezort zdravotníctva intenzívne bojuje proti dopadom svetovej hospodárskej krízy, predovšetkým zákonom o kontrole hluku. Musím povedať, ten bol takým základným pilierom, lebo ten jediný na tejto schôdzi predkladal minister zdravotníctva. Ja som k tomuto zákonu včera vystúpil a vecne som sa vyjadroval k tomu, čo tento zákon prináša a čo nepovažujem za dobré, ale teraz nechcem o tom hovoriť. Skutočne ale treba povedať, že práve zákon o hluku a po tom, čo včera minister školstva stiahol zákon o vysokých školách, tak zákon o stimuloch pre výskum a vývoj boli príčinou a dôvodom zvolania mimoriadnej, teda riadnej schôdze, aby som bol presný, ale každopádne trošku truc schôdze, ktorá má byť o opatreniach na zastavenie nepriaznivých dopadov svetovej hospodárskej krízy. Musím ale povedať, že rezort ministerstva zdravotníctva sa teda na znížení týchto nepriaznivých dopadov podieľa aj týmto vládnym návrhom zákona, aj keď ho predkladá pani ministerka práce a sociálnych vecí, lebo čl. III – novela zákona o zdravotnom poistení je protikrízová novela zákona o zdravotnom poistení, nijako ináč ju nemôžem nazvať. Škoda, že pán minister zdravotníctva nedostal toľko dôvery od vlády Slovenskej republiky, že nemohol túto významnú vládnu novelu predkladať sám, pretože si myslím, že by si zaslúžila táto novela zákona o zdravotnom poistení rovnakú pozornosť ako novela zákona o škodlivých vplyvoch a kontrole hluku, pretože svojím významom sú tieto dva zákony na zastavenie negatívnych dopadov svetovej hospodárskej krízy veľmi podobné a budú mať rovnaký účinok – žiadny. Takže čo prináša čl. III – novela zákona o zdravotnom poistení? Zmenu minimálneho vymeriavacieho základu pre platbu zdravotného poistenia pre samostatne zárobkovo činné osoby, teda pre živnostníkov, zjednoduším to. Ide o to, že tento minimálny vymeriavací základ už nebude minimálna mzda, ale 42,2 % z priemernej mesačnej mzdy predminulého roka. Musím povedať, že odpojenie vymeriavacieho základu pre platenie odvodov na zdravotné poistenie od minimálnej mzdy je správny krok. Zobral som kalkulačku, chvíľu som počítal a vychádzalo mi, že 44,2 % je to isté ako minimálna mzda. Ale keďže možno zle počítam, tak si pomôžem vládnym návrhom zákona, lebo môžem tomu nerozumieť dobre, a budem z neho citovať: „Odhad vplyvov na zdravotné poistenie. Pri odhadovanom počte samostatne zárobkovo činných osôb 227 535 sa očakáva zníženie príjmov v roku 2010 o 136 521 eur.“ Prenásobené 4 mil. korún. Tak tu už som začal naozaj byť veľmi pozorný, lebo keď má 227-tisíc živnostníkov zaplatiť len o 4 mil. Sk menej v roku 2010, to asi nebude veľa na jedného živnostníka. A mám pravdu, keď otočím hneď na druhú stranu, zistil som, že v roku 2010 bude vymeriavací základ pre jedného živnostníka, minimálny vymeriavací základ, nie 321,60 eur, ale 321,27 eur, čím na preddavkoch jeden živnostník mesačne ušetrí, dámy a páni, celých 5 centov. (Smiech v sále a potlesk.) V roku 2010 by to teda jednému živnostníkovi malo hodiť nie menej ako 60 centov, teda 18 korún! Vážená vládna koalícia, ja by som chcel hovoriť skôr k ministrovi zdravotníctva ako k pani ministerke práce a sociálnych vecí, ale jediná tu zastupuje vládu, takže opýtam sa všeobecne: Vážená vládna koalícia, prosím vás pekne, čo to tu predstierate? To je akože čo, čo prerokujeme dnes – novela zákona o zdravotnom poistení? Musím povedať, že to hodnotím ako marketingové predstieranie znižovania odvodov pre živnostníkov. V skutočnosti ich len zavádzate. Toto nie je znižovanie odvodov pre živnostníkov, hovorím o zdravotnom poistení, toto je kamufláž, toto je „sranda“. Viete, trošku mi to pripomenulo, ja som to dnes ráno aj na výbore pre zdravotníctvo povedal, ako keby za mnou prišiel pacient, ja som chirurg, teda praktik, ako keby za mnou prišiel pacient s vážnym nálezom na mozgu, aby som mu povedal, že jediné, čo mu môže pomôcť, je operácia a on by súhlasil s operáciou, potom by som ho zobral dole na operačnú sálu, trošku by som mu poškrabal kožu a presviedčal ho na druhý deň, že to je operačná rana, že už je po operácii. Presne toto idete spáchať so zákonom o zdravotnom poistení! Kamufláž, predstieranie, že sa živnostníkom znižujú odvody. Výborný marketingový message. Vláda k tomu pristúpila, chceme pomôcť živnostníkom. A naozaj im pomôžeme! Nie v tomto roku, žiaľ, lebo teraz je kríza, tak nie v tomto roku, až od budúceho roka. A ja si myslím, že 60 centov na rok je veľmi významná položka, ktorá primä živnostníka k tomu, aby nevrátil živnostenský list, aby naďalej bojoval s nepriaznivými dopadmi svetovej finančnej krízy na jeho živnosť. Na výbore pre zdravotníctvo ma uistili koaliční poslanci, že tomu nerozumiem dobre. Aj som sa zľakol, že je to o tých 60 centoch, že to nie je o 60 centoch, ale je to o odpojení platenia odvodov na zdravotné poistenie od minimálnej mzdy. Dámy a páni, beriem. Tento argument beriem. Ale potom prečo skrátené konanie? Potom prečo zachraňujeme, nemôžeme stratiť ani minútu, povedal pán premiér, ani mesiac, ani týždeň, ani deň, ani hodinu, musíme konať hneď! Tak musíme konať hneď, aby v roku 2010 ušetrili 60 centov? Veď to sme mohli v októbri schváliť. Potom prečo teraz? Prečo v skrátenom konaní? No lebo je to skvelý marketingový ťah. Je to o tom, aby vláda predstierala, ako pomáha živnostníkom, ako im ide dať úľavy na odvodoch, ako sa im bude lepšie podnikať, ako cíti s týmito živnostníkmi, ako im chce pomôcť! A naozaj chce budúci rok 2010, každému zostane vo vrecku o 60 centov viac. Musím povedať, že tento vládny návrh zákona, a zopakujem to ešte raz, v časti týkajúcej sa novely zákona o zdravotnom poistení je obyčajnou kamuflážou, ktorá nepomôže živnostníkom čeliť negatívnym dopadom svetovej hospodárskej krízy na ich živnosť, ktorá slúži naozaj len na to, aby vláda predstierala, že v skrátenom legislatívnom konaní niečo významné rieši, čo má pomôcť živnostenskému stavu na Slovensku. Ďakujem pekne za pozornosť. (Potlesk.)